राष्ट्रिय सभा ‘लर्ड’ र ‘भारदार’हरूको सभा होइन : शर्मा
राष्ट्रिय सभामा माओवादी केन्द्रका सांसद जगप्रसाद शर्माले जनताको संघर्षबाट प्राप्त संघीय लोकतान्त्रिक गणतन्त्रात्मक व्यवस्थालाई सुदृढ बनाउन  दलहरु एकताबद्ध हुनुपर्ने बताएका छन् । राष्ट्रिय सभाको पन्ध्रौँ अविधेशनअन्तर्गत सोमबार भएको पहिलो बैठकमा उनले व्यवस्थामाथि प्रश्न उठाउनेका सम्बन्धमा राज्यले गम्भीर भएर सोच्नुपर्नेमा जोड दिए । 
काठमाडौँ — राष्ट्रिय सभामा माओवादी केन्द्रका सांसद जगप्रसाद शर्माले जनताको संघर्षबाट प्राप्त संघीय लोकतान्त्रिक गणतन्त्रात्मक व्यवस्थालाई सुदृढ बनाउन  दलहरु एकताबद्ध हुनुपर्ने बताएका छन् । राष्ट्रिय सभाको पन्ध्रौँ अविधेशनअन्तर्गत सोमबार भएको पहिलो बैठकमा उनले व्यवस्थामाथि प्रश्न उठाउनेका सम्बन्धमा राज्यले गम्भीर भएर सोच्नुपर्नेमा जोड दिए । पछिल्लो ६ वर्षको अवधिमा राष्ट्रिय सभाले महत्वपूर्ण कार्यसम्पादन गरेको उल्लेख गर्दै सांसद शर्माले राष्ट्रिय सभाको औचित्य छैन भन्नु गलत भएको बताए । 'सानातिना कमजोरी देखाएर राष्ट्रिय सभाको औचित्यमाथि प्रश्न उठाउने गरिएको छ । यो बेलायतको लर्डहरूको सभा होइन, राजाहरूले बनाउने भारदारहरूको सभा पनि होइन, यो संविधानसभाबाट जारी संविधानले परिकल्पना गरेको स्थानीय र प्रदेशका प्रतिनिधिले निर्वाचित गर्ने अविच्छिन्न र स्थायी सभा हो,' शर्माले भने, 'राष्ट्रिय सभाको औचित्य र सार्थकतालाई नयाँ ढंगले पूरा गर्नुपर्छ ।'एकीकृत समाजवादीका सांसद जयन्तीदेवी राईले संविधान कार्यान्वयनसँग सम्बन्धित कानुन निर्माणमा सरकारको ध्यानाकर्षण गराउँदै सरकारी जग्गा कब्जा गर्ने व्यक्ति तथा संस्थामाथि कडा कारबाही गर्न माग गरेकी थिइन् । जसपाका सांसद मृगेन्द्रकुमारसिंह यादवले मुलुक परिवर्तनमा एकताबद्ध भएका दलहरूबीचको एकताका खाँचो औँल्याउँदै चालु अधिवेशनबाटै संक्रमणकालीन न्यायसँग सम्बन्धित विधेयक टुङ्ग्याइनुपर्नेमा जोड दिए ।सांसद तुलप्रसाद विश्वकर्माले जनताले वर्तमान सरकारसँग ठूलो आशा गरेका उल्लेख गर्दै जनअपेक्षा पूरा गर्ने दिशामा अघि बढ्न सरकारलाई आग्रह गरेका थिए । वर्तमान व्यवस्थाको विकल्प कुनै पनि हालतमा राजतन्त्र हुन नसक्ने जिकिर गर्दै जनताको आवश्यकतालाई पूरा गर्ने सन्दर्भमा सरकार थप जिम्मेवार बन्नुपर्ने उनले बताए । 